text: Grønne fingre: To mænd stjal 41 planter og 4 spande
  29 maj 2015 kl. 04.29
  To unge mænd blev natten til fredag stoppet rutinemæssigt. Da betjentene kiggede ind i bilen, var den fyldt med 41 planter, fire spande og tre haveredskaber.
  En 19-årig mand fra Vojens og en 21-årig mand fra Sommersted havde natten til fredag lidt for grønne fingre.
  - De erkendte, at de havde stjålet 41 planter, fire spande og tre haveredskaber fra en udstilling foran REMA 1000 i Sommersted, fortæller vagtchefen ved Syd- og Sønderjyllands Politi til TV SYD fredag morgen.
  De to unge mænd havde tilsammen stjålet for omkring 2000 kroner, og de kan begge se frem til en bøde.
  Føreren af bilen bliver desuden sigtet for at have kørt uden kørekort, og han kan derfor se frem til en endnu større bøde.
  2 unge mænd truffet i bil med 41 planter, 3 haveredskaber, 4 spande stjålet fra Rema 1000, Simmerstedvej, Haderslev. Begge sigtet #politidk
  
  